Diari Oficial de la Generalitat Valenciana


Sumari del DOGV 7823, del 07-07-2016 (2016/5164)

ORDRE 7/2016, de 29 de juny, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa de foment d'ocupació per a la concessió de subvencions per la contractació de col·lectius vulnerables.
---------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/06/29/7/dof/vci/html**

### Dades del document

Número de DOGV
:   7823

Data del DOGV
:   07-07-2016

Secció del DOGV
:   I. DISPOSICIONS GENERALS

Número del document
:   2016/5164

CVE
:   EMNV-N-8164-6991

Data del document
:   29-06-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 7/2016, de 29 de juny, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa de foment d'ocupació per a la concessió de subvencions per la contractació de col·lectius vulnerables. [2016/5164]  
PREÀMBUL  
  
L'article 51.1.1 de l'Estatut d'Autonomia de la Comunitat Valenciana estableix que correspon a la Generalitat l'execució de la legislació de l'Estat en matèria laboral, assumint les facultats, competències i serveis que en aquest àmbit i a nivell d'execució ostenta l'Estat respecte a les relacions laborals, sense perjuí de l'alta inspecció d'aquest, i el foment actiu de l'ocupació.  
El Reial Decret Legislatiu 3/2015, de 23 d'octubre, pel qual s'aprova el Text Refós de la Llei d'Ocupació, estableix com un dels objectius generals de les polítiques d'ocupació assegurar polítiques adequades d'integració laboral dirigides a aquells col·lectius que presenten més dificultats d'inserció laboral.  
Entre els eixos de les polítiques d'activació per a l'ocupació que a l'efecte arreplega el citat Text Refós, figura el de les oportunitats d'ocupació, que inclou les actuacions que tenen per objecte incentivar la contractació, la creació d'ocupació o el manteniment dels llocs de treball. De la mateixa manera aquest eix comprèn, entre altres, l'objectiu estructural de fomentar i sostenir la contractació de col·lectius i sectors amb dificultats, per a proporcionar treball, experiència i sostenir l'activitat econòmica: fomentar la contractació de persones desempleades, en especial aquelles amb més dificultats d'inserció en el mercat laboral.  
A l'empara d'aquesta previsió normativa, aquesta ordre té per objecte regular la concessió de subvencions destinades a la contractació de persones desempleades pertanyents a col·lectius vulnerables. En aqueix sentit, l'Ordre s'alinea igualment amb els objectius previstos en l'Agenda 2030 per al Desenvolupament Sostenible, els objectius bàsics dels quals són posar fi a la pobresa, lluitar contra la desigualtat i la injustícia, i fer front al canvi climàtic.  
Finalment cal destacar que, a través d'aquesta ordre, s'instrumenta una de les actuacions incloses en el Programa Operatiu del Fons Social Europeu 2014-2020 de la Comunitat Valenciana, aprovat per Decisió d'Execució de la Comissió de 17 de desembre de 2015 (CCI 2014ES05SFOP020). En concret, aquesta actuació s'emmarca en la Prioritat d'Inversió 9.1 (la inclusió activa, també amb vista a promoure la igualtat d'oportunitats, així com la participació activa i la millora de la possibilitat de trobar una ocupació), de l'Objectiu Temàtic 9 (promoure la inclusió social i lluitar contra la pobresa i qualsevol forma de discriminació), que té com un dels seus objectius específics augmentar la contractació de persones en situació o risc d'exclusió social.  
  
En virtut d'això i fent ús de les facultats conferides per l'article 28 de la Llei 5/1983, de 30 de desembre, del Consell i l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, consultades les organitzacions sindicals i empresarials més representatives, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit  
L'objecte de la present ordre és establir les bases reguladores que regiran la concessió de subvencions destinades a fomentar la contractació i l'ocupació de qualitat de col·lectius vulnerables en l'àmbit territorial de la Comunitat Valenciana.  
  
Article 2. Beneficiaris  
1. Podrà ser beneficiari d'aquestes ajudes qualsevol ocupador de naturalesa jurídica privada, inclosos els treballadors autònoms, amb àmbit d'actuació a la Comunitat Valenciana.  
2. No podran obtenir la condició de beneficiari:  
a) les persones o entitats en què concórrega alguna de les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions; a l'efecte, les entitats presentaran la corresponent declaració responsable.  
b) les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, poguera realitzar les actuacions subvencionables.  
  
Article 3. Destinataris finals  
1. Cada convocatòria determinarà les persones destinatàries finals d'aquestes subvencions, que en tot cas hauran de pertànyer a algun dels següents col·lectius:  
a) Persones en situació o risc d'exclusió social, acreditats pels Serveis Socials de qualsevol administració pública.  
b) Persones desempleades de llarga durada majors de 45 anys.  
c) Persones desempleades de molt llarga durada.  
d) Persones majors de 50 anys.  
e) Persones amb diversitat funcional.  
f) Persones menors de 30 anys.  
g) Dones.  
h) Col·lectius de persones desempleades que es determinen mitjançant una resolució del titular de la Direcció General del SERVEF, en consonància amb la normativa o l'estratègia europees, estatals o autonòmiques en matèria d'ocupació.  
2. Excepte en el Programa de foment de la jornada laboral a temps complet i en la conversió a indefinit de contracte temporal del Programa de foment de la contractació de persones amb diversitat funcional severa, les persones destinatàries finals hauran d'haver romàs desempleades i inscrites com a demandants d'ocupació en els Centres SERVEF d'Ocupació fins a la seua contractació.  
  
Article 4. Programa de foment de la contractació indefinida inicial de col·lectius vulnerables  
1. Resultarà objecte de subvenció la contractació indefinida inicial de persones pertanyents a qualsevol dels col·lectius establits en l'article 3.  
2. L'import d'aquesta subvenció serà el resultat de multiplicar el 60 % del Salari Mínim Interprofessional (incrementat en la part proporcional de la paga extra) vigent en el moment de la contractació de la persona desempleada, pel nombre mínim de mesos de manteniment del contracte establit en la lletra c) de l'article 17 (12 mesos).  
3. En el cas de contractació de dones o de persones amb diversitat funcional, el percentatge establit en l'apartat anterior s'elevarà al 80 %; en el cas de dones víctimes de violència sobre la dona o de persones amb diversitat funcional severa, s'elevarà al 100 %.  
4. Els contractes a temps parcial de com a mínim 30 hores setmanals (15 hores setmanals en el cas de persones amb diversitat funcional severa), resultaran subvencionables amb reducció proporcional de la quantia de l'ajuda.  
  
Article 5. Programa de foment de la contractació de persones amb diversitat funcional severa  
1. Resultaran objecte de subvenció la contractació temporal i la conversió a indefinit de contractes temporals de persones amb diversitat funcional severa.  
2. L'import d'aquesta subvenció es calcularà aplicant el que disposen els apartats 2 a 4 de l'article 4, amb reducció proporcional al període de manteniment del contracte.  
3. Els contractes temporals hauran de tenir una durada d'entre 3 i 9 mesos.  
4. La conversió a indefinit haurà de tenir lloc en el termini de 6 mesos des de l'inici de la relació laboral.  
5. L'import acumulat de les subvencions que es concedisquen a un ocupador per una mateixa persona treballadora no podrà superar l'import de la subvenció que, en proporció a la jornada de treball, haguera correspost per contractació indefinida inicial.  
  
Article 6. Programa de foment de la jornada laboral a temps complet  
1. Resultarà objecte de subvenció l'augment a jornada completa dels contractes indefinits a jornada parcial.  
2. L'import d'aquesta subvenció es calcularà aplicant, de forma proporcional al percentatge incrementat de la jornada laboral, el que disposen els apartats 2 i 3 de l'article 4.  
3. Per a resultar subvencionable, hauran de complir-se les condicions següents:  
a) la jornada laboral no haurà d'haver disminuït en els 12 mesos previs, excepte en aquells casos en què la disminució haguera respost a la voluntat de la persona treballadora.  
b) la plantilla ha de disposar de flexibilitat horària dirigida a la conciliació de la vida laboral, personal i familiar.  
  
Article 7. Condicions generals  
1. La contractació o increment de la jornada haurà d'efectuar-se després de la publicació de la convocatòria d'aquestes subvencions per a l'exercici pressupostari corresponent.  
2. La contractació o increment de la jornada hauran de representar un increment net de la plantilla de persones treballadores de l'entitat ocupadora en comparació amb la plantilla mitjana dels persones treballadores en situació d'alta, en els trenta dies naturals anteriors a la celebració del contracte, o el seu manteniment quan el lloc haguera quedat vacant per la baixa voluntària, mort, discapacitat sobrevinguda, jubilació per motius d'edat o acomiadament disciplinari, o per causes objectives, no declarat improcedent de la persona treballadora.  
  
Article 8. Exclusions  
Queden exclosos d'aquests programes els supòsits següents:  
a) Qualsevol modalitat contractual que no tinga caràcter indefinit (aquesta exclusió no s'aplicarà al Programa de foment de la contractació de persones amb diversitat funcional severa) o que tinga un període de prova igual o superior a 12 mesos; els contractes fixos discontinus i els contractes de servei de la llar familiar.  
b) Contractes a temps parcial de menys de 30 hores setmanals (15 hores en el cas de persones amb diversitat funcional severa), amb independència del percentatge que representen sobre la jornada habitual.  
c) Persones treballadores que hagueren finalitzat la seua relació laboral per mutu acord amb l'entitat ocupadora en els tres mesos previs a la contractació.  
d) Contractes realitzats per empreses de treball temporal per a la posada a disposició de la persona treballadora en empreses usuàries en què prestaran els seus serveis.  
e) Contractes realitzats per empreses que hagueren sigut excloses com a beneficiàries de programes d'ocupació.  
f) Contractes realitzats per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
g) Relacions laborals de caràcter especial de l'article 2.1 de l'Estatut dels Treballadors.  
h) Contractes en què l'entitat ocupadora o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim lucratiu, mantinguen amb la persona treballadora contractada una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
Article 9. Incompatibilitats  
Amb l'excepció de la bonificació de quotes a la Seguretat Social, aquesta subvenció resulta incompatible amb altres subvencions, ajudes, ingressos o recursos per a la mateixa finalitat, provinents de qualsevol administració o entitat, pública o privada; nacionals, de la Unió Europea o d'organismes internacionals.  
  
Article 10. Convocatòria  
1. El procediment per a la concessió d'aquestes subvencions s'iniciarà d'ofici mitjançant convocatòria de la persona titular de la Direcció General del SERVEF.  
2. La convocatòria es publicarà íntegrament en la Base de Dades Nacionals de Subvencions així com en extracte en el Diari Oficial de la Comunitat Valenciana.  
3. Cada convocatòria podrà comprendre algun o tots els programes de foment establits en els articles 4 a 6; així mateix determinarà, entre els col·lectius relacionats en l'article 3, aquells que resulten específicament destinataris finals en cada cas.  
4. La dotació pressupostària de cada convocatòria serà objecte de territorialització provincial, de forma proporcional al nombre de desempleats registrats en el SERVEF. La territorialització provincial esmentada tindrà caràcter estimatiu. L'alteració de la distribució estimativa citada no precisarà de nova convocatòria. No obstant això, aquesta alteració serà objecte de publicació en el Diari Oficial de la Comunitat Valenciana, sense que tal publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
  
Article 11. Procediment de concessió  
1. La concessió d'aquestes subvencions es tramitarà en règim de concurrència competitiva, per al que es tindrà en compte com a únic criteri el moment en què s'haja presentat en qualsevol dels registres previstos en la normativa de procediment administratiu comú la sol·licitud i restant documentació exigida per la convocatòria.  
  
2. En el cas que distints expedients tingueren la mateixa data de criteri i no resultara possible prioritzar-los per hora de presentació, es prioritzaran els contractes de persones amb diversitat funcional i, a falta d'això, de dones; si l'empat persistira, es prioritzarà en funció de la data de sol·licitud més antiga i, si d'esta manera tampoc es resolguera l'empat, en funció del número d'expedient més davall.  
  
Article 12. Presentació de la sol·licituds  
Les sol·licituds es presentaran en la forma i el termini que establisca la corresponent convocatòria, en la que així mateix s'especificarà la documentació acreditativa dels requisits per a obtenir la subvenció.  
  
Article 13. Instrucció  
1. La instrucció correspondrà als serveis territorials del SERVEF competents en matèria d'ocupació.  
2. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
3. En cada Direcció Territorial del SERVEF es constituirà un òrgan col·legiat integrat per la persona titular del Servei Territorial competent en matèria d'ocupació o persona que designe per a la seua substitució, que ho presidirà; dues vocals; i un secretari, amb veu però sense vot. Els vocals i el secretari seran designats per la persona titular de la Direcció Territorial del SERVEF entre funcionaris adscrits al servei territorial competent en matèria d'ocupació.  
4. L'òrgan col·legiat emetrà periòdicament informes on es concrete el resultat de les avaluacions efectuades en relació amb els períodes de temps que considere.  
5. Les propostes de concessió es formularan a l'òrgan concedent per l'òrgan col·legiat a través de l'òrgan instructor.  
  
Article 14. Resolució  
1. La competència per a resoldre sobre les sol·licituds presentades correspon a la persona titular de la Direcció General SERVEF o òrgan que aquesta delegue.  
2. El termini per a resoldre i notificar la resolució serà de sis mesos comptats a partir de l'endemà de l'entrada de la sol·licitud en qualsevol dels registres del SERVEF. Transcorregut el dit termini sense que s'haja dictat una resolució expressa, la sol·licitud podrà entendre's desestimada per silenci administratiu.  
3. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, fent referència expressa al títol i a la publicació del Reglament en el DOUE.  
  
Article 15. Liquidació i pagament  
La liquidació de les ajudes s'efectuarà una vegada justificades amb la documentació presentada junt amb la sol·licitud les condicions establides, alliberant-se d'una sola vegada l'import de l'ajuda després que es dicte la resolució de concessió.  
  
Article 16. Resolució d'incidències  
La persona titular de la Direcció General del SERVEF o òrgan que aquesta delegue, tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
Article 17. Obligacions del beneficiari  
A més del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Formalitzar els contractes de treball per escrit.  
b) Els contractes a jornada parcial hauran d'arreplegar expressament en el seu tancat el nombre d'hores setmanals de treball; els contractes per obra o servei, la seua durada estimada expressada en mesos complets.  
c) En els supòsits de contractació indefinida inicial, conversió a indefinit i increment de la jornada laboral a temps complet, mantenir l'ocupació creat durant almenys dotze mesos.  
d) En el supòsit de contractació temporal, mantenir l'ocupació creat durant almenys el període de temps establit en el contracte objecte de subvenció.  
e) Durant el període de manteniment del contracte subvencionat, no podrà disminuir la plantilla mitjana dels treballadors en situació d'alta en l'entitat beneficiària, llevat que aquesta situació responga a vacants originades per la baixa voluntària, mort, discapacitat sobrevinguda, jubilació per motius d'edat o acomiadament disciplinari o per causes objectives no declarat improcedent de la persona treballadora.  
f) Aportar en el termini d'un mes després de la finalització del període de manteniment del contracte, l'Informe de la Tresoreria General de la Seguretat Social relatiu a la plantilla mitjana de les persones treballadores en situació d'alta durant el dit període de manteniment.  
g) Facilitar quantes dades i informació, en qüestions relacionades amb les subvencions concedides, li siga requerit pel SERVEF.  
h) Comunicar al SERVEF la sol·licitud o obtenció d'altres subvencions o ajudes per a la mateixa finalitat; així com qualsevol incidència o variació que es produïsca en relació amb la subvenció concedida.  
i) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent; així com conservar els documents (inclosos els electrònics) que justifiquen l'aplicació dels fons rebuts, mentre pogueren ser objecte de control, sent aquests originals o còpies certificades conforme amb aquests.  
j) Les persones jurídiques hauran de comptabilitzar el cobrament de la subvenció a través d'un codi comptable específic, l'extracte comptable del qual haurà d'aportar-se al SERVEF en el termini indicat en la lletra f d'aquest article.  
k) En el cas que la convocatòria d'aquestes ajudes resulte cofinançada pel Fons Social Europeu, la documentació justificativa (inclosos els documents electrònics) haurà de conservar-se durant un termini de tres anys a partir del 31 de desembre següent a la presentació dels comptes en les quals estiguen incloses les despeses definitives de l'operació, tal com es defineix en l'article 140.1 del Reglament (UE) núm. 1303/2013 del Parlament Europeu i del Consell, de 17 de desembre de 2013 (el que s'estima que puga tenir lloc al voltant de l'any 2025).  
  
l) En el cas que la convocatòria d'aquestes ajudes resulte cofinançada pel Fons Social Europeu, el beneficiari estarà subjecte a les normes d'informació i publicitat que estableix el Reglament (UE) núm. 1.303/2013, del Parlament Europeu i del Consell, de 17 de desembre de 2013. Entre les dites normes cal destacar que la concessió de la subvenció implica l'acceptació de ser inclòs en una llista d'operacions que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, haurà de comunicar a la persona contractada que aquestes ajudes estan cofinançades pel Fons Social Europeu. Alhora, el beneficiari estarà subjecte a les normes d'informació i publicitat incloses en el Reglament d'Execució (UE) núm. 821/2014 de la Comissió, de 28 de juliol de 2014, pel qual s'estableixen disposicions d'aplicació del Reglament (UE) núm. 1.303/2013, del Parlament Europeu i del Consell, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades.  
  
m) Complir les obligacions de transparència establides en la legislació bàsica, de conformitat amb allò que disposa l'article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, en el cas que l'entitat perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que assolisquen com a mínim la quantitat de 5.000 euros. Sense perjuí de l'anterior, qualsevol beneficiari que perceba, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, per import superior a 10.000 euros, haurà de donar-li l'adequada publicitat, indicant almenys l'entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar la dita publicitat, podran complir amb l'obligació adés citada, a través del portal que pose a la seua disposició la Generalitat.  
  
n) Aportar en el termini indicat en la lletra f d'aquest article, una declaració en model normalitzat sobre el compliment de les obligacions de transparència a què fa referència la lletra anterior.  
o) Facilitar al SERVEF les mesures d'acompanyament que propicien l'adequació de la inserció arreplegada en la disposició addicional tercera de l'Ordre. En aquest sentit el beneficiari haurà de concedir a la persona treballadora el permís necessari en horari laboral perquè acudisca al Centre SERVEF, a fi que es realitzen les labors d'acompanyament i orientació durant el període de manteniment del contracte.  
  
  
Article 18. Règim de substitució  
1. Si durant el període de manteniment la persona treballadora causara baixa pels motius relacionats en l'apartat 2 de l'article 7, podrà ser substituïda en el termini d'un mes per una altra persona treballadora que pertanga a algun dels col·lectius destinataris de la corresponent convocatòria, a fi de completar, davall les mateixes condicions contractuals que tenia la persona treballadora substituïda, el període de manteniment que quedara pendent de complir.  
2. En el cas que la jornada o qualsevol altra circumstància de la persona treballadora substituïda hagueren determinat una subvenció inferior a la concedida, escaurà el reintegrament de la diferència entre l'import de la subvenció concedida i el que haguera correspost si la persona treballadora substituta haguera sigut subvencionada inicialment, junt amb els interessos de demora.  
3. El termini establit per a la substitució no computarà als efectes de l'obligació de manteniment.  
4. Si la baixa de la persona treballadora es produïra amb anterioritat a la resolució de concessió, decaurà el dret a la sol·licitud presentada; no obstant això, aquesta previsió no s'aplicarà quan la baixa de la persona treballadora haguera tingut lloc una vegada transcorregut el termini establit en l'apartat 2 de l'article 14.  
  
Article 19. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, com la modalitat contractual o la reducció de la jornada de treball; i, en tot cas, l'obtenció concurrent d'altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada; nacionals, de la Unió Europea o d'organismes internacionals podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interès de demora des de la data del pagament de la subvenció fins que se n'acorde la pertinença del reintegrament, els casos previstos en l'article 37 de la Llei 38/2003. En particular, escaurà el reintegrament total de l'ajuda en els supòsits d'extinció de la relació laboral abans de completar el període de manteniment exigit (excepte allò que s'ha disposat per a la substitució), o de disminució de la plantilla mitjana de l'empresa durant el dit període, llevat que en aquest últim cas concórreguen els supòsits previstos en la lletra e) de l'article 17 i, en aquest cas, no escaurà el reintegrament ni tan sols parcial.  
3. S'aplicarà el criteri de proporcionalitat amb reintegrament parcial de l'ajuda concedida en funció del temps de manteniment que restara per completar, si l'extinció de la relació laboral de la persona treballadora amb l'entitat beneficiària s'haguera produït per la baixa voluntària, mort, discapacitat sobrevinguda, jubilació per motius d'edat o acomiadament disciplinari o per causes objectives no declarat improcedent de la persona treballadora.  
4. El que disposen els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions, i els articles 173 i següents de la Llei 1/2015.  
5. De conformitat amb l'article 35 de la Llei 2/2015, l'incompliment del que disposa la lletra m de l'article 17, podrà comportar el reintegrament total o parcial de la subvenció concedida, previ procediment sancionador que se sotmetrà al que disposa el títol III de la Llei 2/2015, i la resta de legislació aplicable.  
  
Article 20. Comprovació i control  
1. Correspondrà a les direccions territorials del SERVEF dur a terme la funció de comprovació i control de les subvencions concedides.  
  
2. Als efectes del que disposa la lletra j de l'article 165.2 de la Llei 1/2015 i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials del SERVEF accediran a la vida laboral del 100 % de les persones la contractació de la qual ha sigut subvencionada, a fi de comprovar la seua alta en l'entitat ocupadora beneficiària durant el període de manteniment exigit.  
3. El beneficiari estarà obligat a sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme les institucions europees.  
  
Article 21. Dret de la competència  
1. Aquestes ajudes se sotmeten al règim de minimis, establit en el Reglament (UE) núm. 1.407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE L352, de 24 de desembre de 2013. Per aquest motiu, no podran concedir-se a empreses dels sectors següents:  
a) Pesca i aqüicultura, regulats pel Reglament (CE) núm. 104/2000, del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
c.1) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
c.2) quan l'ajuda estiga supeditada que una part o la totalitat d'aquesta es repercutisca als productors primaris.  
d) Activitats relacionades amb l'exportació a tercers països o Estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Ajudes condicionades a la utilització de productes nacionals en compte d'importats.  
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició establida en l'apartat 2 de l'article 2 del Reglament (UE) núm. 1.407/2013, de la Comissió), no excedirà de 200.000 euros durant qualsevol període de tres exercicis fiscals. Quan una única empresa realitze, per compte d'altri, operacions de transport de mercaderies per carretera l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
3. Les ajudes de minimis concedides d'acord amb el Reglament (UE) núm. 1.407/2013, de la Comissió, podran acumular-se amb les ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim establit en aquest últim Reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) núm. 1.407/2013, de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si la dita acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
5. A l'efecte, en la convocatòria es requerirà la presentació d'una declaració responsable sobre altres ajudes de minimis (subjectes a aquest o altres reglaments de minimis), concedides al beneficiari durant els dos exercicis fiscals anteriors i durant l'exercici fiscal en curs. Així mateix, es requerirà la presentació d'una altra declaració responsable sobre altres ajudes rebudes per als mateixos costos subvencionables, o amb ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) núm. 1.407/2013, de la Comissió.  
  
  
DISPOSICIONS ADDICIONALS  
  
Primera. Normativa d'aplicació  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el seu Reglament, i la resta de normativa concordant; i per la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. Les convocatòries d'aquestes subvencions que es financen pel Fons Social Europeu se subjectaran igualment al Reglament (UE) núm. 1.303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1.083/2006, del Consell; així mateix se subjecten al Reglament (UE) núm. 1.304/2013, del Parlament Europeu i del Consell, de 17 de desembre de 2013, relatiu al Fons Social Europeu i pel qual es deroga el Reglament (CE) núm. 1.083/2006, del Consell.  
  
Segona. Definicions  
Als efectes d'aquesta ordre, s'entendrà el següent:  
a) Desocupació de llarga durada: inscripció ininterrompuda com a demandant d'ocupació durant almenys 12 mesos.  
b) Desocupació de molt llarga durada: inscripció ininterrompuda com a demandant d'ocupació durant almenys 24 mesos.  
c) Persona amb diversitat funcional: persona amb un grau de discapacitat reconegut igual o superior al 33 %, així com pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa; i pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat.  
d) Persona amb diversitat funcional severa: persona amb un grau de discapacitat intel·lectual o malaltia mental reconegut igual o superior al 33 % o amb un grau de discapacitat física o sensorial reconegut igual o superior al 65 %. S'entendrà acreditada una discapacitat intel·lectual o malaltia mental igual o superior al 33 % en els casos d'incapacitat permanent total o absoluta en que concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33 %.  
  
e) Contractes temporals: qualsevol modalitat contractual, inclosos els contractes formatius, que no tinga caràcter indefinit.  
f) Dona víctima de la violència sobre la dona: s'acreditarà de conformitat amb els apartats 1 i 2 de l'article 9 de la Llei 7/2012, de 23 de novembre, de la Generalitat, Integral contra la Violència sobre la Dona en l'àmbit de la Comunitat Valenciana.  
  
Tercera. Mesures d'acompanyament després de la contractació  
Amb la finalitat de consolidar les contractacions subvencionades més enllà dels períodes mínims de manteniment fixats en la present ordre, el SERVEF adoptarà mesures d'acompanyament que propicien l'adequació de la inserció.  
  
  
DISPOSICIONS FINALS  
  
Primera. Facultats d'execució  
1. Es faculta la persona titular de la Direcció General del SERVEF per a dictar les instruccions i adoptar les mesures que considere oportunes per a l'aplicació i execució d'aquesta ordre.  
2. Alhora, se la faculta perquè, quan concórreguen circumstàncies que ho aconsellen (com una elevada taxa de desocupació del col·lectiu destinatari), puga modificar mitjançant una resolució els percentatges del Salari Mínim Interprofessional a què fa referència l'article 4; així mateix, se la faculta perquè, en consonància amb la normativa o l'estratègia europees, estatals o autonòmiques en matèria d'ocupació, puga determinar mitjançant una resolució altres col·lectius vulnerables de persones desempleades que resulten destinataris d'aquestes subvencions.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana. Comunitat Valenciana.  
  
València, 29 de juny de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI